РЕГЛАМЕНТ (ЕО) № 923/2007 НА КОМИСИЯТА
от 1 август 2007 година
за изменение на Регламент (ЕО) № 1623/2000 по отношение на някои крайни срокове за дестилация на вторичните продукти от винификацията
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1), и по-специално член 33 от него,
като има предвид, че:
(1)
В членове 45, 59 и 61 от Регламент (ЕО) № 1623/2000 на Комисията от 25 юли 2000 г. относно определяне на подробни правила за прилагане на Регламент (ЕО) № 1493/1999 относно общата организация на пазара на вино по отношение на пазарните механизми (2) са определени някои дати, свързани с дестилацията на вторичните продукти от винификацията. Предвид малкия брой дестилерии в някои държави-членки те срещат затруднения от материален характер за приключване на дестилацията в предвидените срокове. Следователно е необходимо споменатите срокове да бъдат удължени.
(2)
Тъй като крайната дата за доставка на вторичните продукти в дестилериите, предвидена в действащото законодателство, е 15 юли за текущата пазарна година, настоящият регламент следва да се прилага от 15 юли 2007 г.
(3)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1623/2000 се изменя, както следва:
1)
В член 45, параграф 1 четвърта алинея се заменя със следния текст:
„Чрез дерогация от първа алинея срокът, предвиден в нея за пазарните 2004/2005, 2005/2006 и 2006/2007 години се удължава до 31 август от следващата пазарна година.“
2)
В член 59 трета алинея се заменя със следния текст:
„Чрез дерогация от първа алинея срокът, предвиден в нея за пазарните 2004/2005, 2005/2006 и 2006/2007 години, се удължава до 15 септември от следващата пазарна година.“
3)
В член 61, параграф 3 втора алинея се заменя със следния текст:
„Въпреки това за пазарните 2004/2005, 2005/2006 и 2006/2007 години срокът, предвиден в първа алинея, се удължава до 15 септември от следващата пазарна година.“
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 15 юли 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 август 2007 година.